**Nru 18/2018 18 ta' April 2018:**

**rEUnaissance: Luca Jahier, il-President il-ġdid tal-KESE, iwiegħed li jerġa’ jqajjem l-impenn ċiviku favur Ewropa sostenibbli**

**Luca Jahier**, mill-Italja, ġie elett bħala t-32 president tal-Kumitat Ekonomiku u Soċjali Ewropew (KESE), il-korp tal-UE li jirrappreżenta lis-soċjetà ċivili organizzata, li ser imexxi għas-sentejn u nofs li ġejjin. Iż-żewġ Viċi Presidenti se jkunu **Milena Angelova** (Bulgarija) għall-baġit, u **Isabel Caño Aguilar** (Spanja) għall-komunikazzjoni.

F’diskors ta’ ispirazzjoni, li għamel fit-18 ta’ April fil-plenarja tal-KESE, li rrappreżenta tmiem il-presidenza ta’ **Georges Dassis** u ta merħba lill-presidenza ġdida tas-Sur Jahier, il-president il-ġdid ippreżenta l-erba’ prijoritajiet tal-programm tiegħu: **l-iżvilupp sostenibbli, il-promozzjoni tal-paċi, it-tisħiħ tar-rwol tal-kultura** u **leħen liż-żgħażagħ tal-Ewropa.**

“Nistedinkom ilkoll tingħaqdu miegħi f’impenn ċiviku qawwi favur il-futur Ewropew sostenibbli tagħna. Nistedinkom tissieħbu fil-ħolma miegħi dwar Ewropa b’nifs ġdid u biex naħdmu flimkien għat-tieni Rinaxximent Ewropew!” qal is-Sur Jahier lill-korp ta’ 350 membru li, wara li ħatar lill-Bureau l-ġdid tiegħu, huwa eżempju eċċellenti tal-ugwaljanza bejn is-sessi, b’ħafna pożizzjonijiet għolja okkupati min-nisa.

L-Ewropa – li għadha mifluġa b’livelli għoljin ta’ faqar u bil-kriżi tal-migrazzjoni li għadha mhix solvuta, kif ukoll bil-livelli baxxi ta’ fiduċja fl-istituzzjonijiet demokratiċi – tista’ tibbenefika minn rivoluzzjoni umanistika qawwija u minn trasformazzjoni simili għal dik tar-Rinaxximent”, żied jgħid **is-Sur Jahier** bit-tama li l-erba’ prijoritajiet għal “aġenda unifikanti għall-futur” jistgħu jipprovdu opportunità ġenwina għal din ir-“rEUnaissance”.

Il-programm tal-President jagħmel l-ikbar enfasi fuq **l-iżvilupp sostenibbli**, li għandu jkun il-bażi ta’ kull trasformazzjoni li se tfassal l-Ewropa ta’ għada, bħar-raba’ rivoluzzjoni industrijali, l-ekonomija ċirkolari u b’livell baxx ta’ emissjonijiet ta’ karbonju, l-isfidi dejjem jikbru għall-valuri tal-UE, it-theddid għall-paċi u l-istabbiltà fil-fruntieri tal-UE u ħafna oħrajn.

L-inizjattivi minn isfel għal fuq li jinvolvu lill-gvernijiet lokali u reġjonali, liċ-ċittadini u lis-soċjetà ċivili ser ikollhom rwol ewlieni x’jaqdu f’din l-aġenda għall-kisba ta’ prosperità ekonomika, li għandha timxi id f’id mas-sostenibbiltà ambjentali u l-inklużjoni soċjali.

It-tieni prijorità tas-Sur Jahier hija **l-promozzjoni tal-paċi**, li m’għandhiex titqies bħala xi ħaġa garantita issa li l-UE qed tiffaċċja sfidi bħall-Brexit, tensjonijiet akbar fil-Balkani tal-Punent u ż-żieda fit-terroriżmu u l-prattiki mhux demokratiċi f’xi Stati Membri.

It-tielet prijorità tal-Presidenza l-ġdida hija li **jissaħħaħ ir-rwol tal-kultura**, li Jahier iqisha bħala forza unifikanti u ta’ mobilizzazzjoni favur Ewropa li għandha patrimonju, storja u valuri komuni. “Il-kultura tista’ tgħinna biex negħlbu l-kriżi sistemika attwali dwar l-identità u l-politika fl-Ewropa u tħeġġiġna biex noħolmu, biex noħolqu perspettivi ġodda,” saħaq **is-Sur Jahier**.

L-aħħar prijorità hija li **ż-żgħażagħ** isiru l-ewwel aġenti tal-bidla u li jingħataw l-ispazju u l-vuċi li jistħoqqilhom.

Filwaqt li faħħar il-ħidma tal-predeċessur tiegħu, **is-Sur Dassis**, fuq kwistjonijiet importanti bħalma huma l-migrazzjoni, il-pilastru soċjali u l-futur tal-Ewropa, **is-Sur Jahier** qal li ser ikompli f’din id-direzzjoni u se jagħmel ħiltu biex ikompli jtejjeb ir-rwol tal-KESE fil-ġlieda kontra t-tendenzi populisti u nazzjonalistiċi, li qed jiżdiedu f’ħafna Stati Membri, kif ukoll fl-indirizzar tar-restrizzjoni fl-ispazju ċiviku.

Huwa qal li l-KESE se jieħu sehem attiv “fir-*rendez-vous*” strateġiku li jmiss, bħas-Summit tal-UE dwar il-futur tal-Ewropa u l-parteċipazzjoni fil-konsultazzjonijiet taċ-ċittadini mill-President Macron. Barra minn hekk, il-Kumitat jeħtieġ li jsaħħaħ il-kooperazzjoni ma’ istituzzjonijiet oħrajn tal-UE u jsaħħaħ id-djalogu mas-soċjetà ċivili inġenerali fil-pajjiżi kollha tal-UE.

“Għandna l-opportunità li nagħtu spinta ġdida għall-involviment tas-soċjetà ċivili Ewropea. Għall-Ewropa t’għada, għandu jkollna l-kuraġġ; jeħtieġ ikollna l-kuraġġ li *nimmaġinaw* dinja ġdida. M’hemmx ħin x’jinħela, peress li ħafna telfiet fl-istorja jistgħu jitqassru f’żewġ kelmiet: tard wisq”, temm jgħid **is-Sur Jahier**.

Fid-diskorsi inawgurali tagħhom, iż-żewġ viċi presidenti tkellmu dwar l-importanza u s-siwi tal-ħidma tal-KESE.

“Il-KESE għandu rwol uniku u importanti x’jaqdi hawnhekk, peress li jinsab f’pożizzjoni li jippreżenta l-fehma bbilanċjata tal-imsieħba soċjali u s-soċjetà ċivili organizzata dwar kif nistgħu naħdmu flimkien b’mod aktar effettiv biex niksbu approċċ aktar magħqud u aktar Ewropa federali... nemmen li l-motto tal-Presidenza Bulgara tal-Kunsill tal-Unjoni Ewropea – Is-saħħa fl-għaqda – għandu relevanza diretta u għandna napprovawh kompletament,” qalet **is-Sinjura Angelova** li se tkun inkarigata mill-baġit tal-KESE.

Il-Viċi President maħtura għall-komunikazzjoni, **is-Sinjura Caño Aguilar**, qalet li: "Aħna l-leħen tal-ħaddiema, l-impjegaturi, l-attivisti, il-ħaddiema tal-volontarjat, il-persuni b’diżabilità, u l-bdiewa. Aħna dak li rabat flimkien il-pedamenti tal-Ewropa, li qed nagħmlu dan illum u li se nkomplu nipprovdu dawk il-pedamenti fil-futur. Il-Kumitat huwa verament il-punt ta’ djalogu, il-pont bejn l-istituzzjonijiet Ewropej u l-makkinarju li jżomm il-proċess għaddej. U f’dan ir-rwol, irridu nisimgħu u nitkellmu.”

**Sfond**

* **Luca Jahier (IT):** President tal-KESE, Eks president tal-Grupp ta’ Interessi Varjimill-2011 sal-2018 – [Sit web tal-President](https://www.eesc.europa.eu/en/about/political-organisation/eesc-president)
* **Milena Angelova (BG):** Viċi President tal-KESE, Eks viċi president tal-Grupp ta’ Min Iħaddem mill-2011 sal-2018 – [Sit web tal-Viċi President (baġit](https://www.eesc.europa.eu/en/about/political-organisation/vice-president-budget))
* **Isabel Caño Aguilar (ES):** Viċi President tal-KESE, Eks viċi president tal-Osservatorju tal-Iżvilupp Sostenibbli mill-2013 sal-2018, Grupp tal-Ħaddiema – [Sit web tal-Viċi President (komunikazzjoni)](https://www.eesc.europa.eu/en/about/political-organisation/vice-president-comm)
* [Organigramma (politika) tal-KESE 2018 – 2020](https://www.eesc.europa.eu/en/about/political-organisation/organisational-chart-political)
* Għall-kuntrarju tal-Membri KESE, li jiġu eletti għal mandat ta’ ħames snin, il-president u ż-żewġ viċi presidenti huma magħżula minn fost kull wieħed mit-tliet gruppi (il-Grupp ta’ Min Iħaddem, il-Grupp tal-Ħaddiema u l-Grupp ta’ Interessi Varji) f’rotazzjoni, għal terminu ta’ sentejn u nofs. Huma jiġu eletti b’maġġoranza sempliċi matul is-sessjoni inawgurali tal-Assemblea, li f’din l-okkażjoni saret fit-18 ta’ April. Dan jissejjaħ it-tiġdid ta’ nofs it-terminu. Wara li jiġi elett, il-President ippreżenta programm ta’ ħidma għall-perjodu tal-kariga tiegħu. **Il-President** huwa responsabbli għall-funzjonament kif imiss tal-attivitajiet tal-Kumitat, u jirrappreżenta lill-KESE fir-relazzjonijiet tiegħu mal-istituzzjonijiet u l-korpi l-oħra. **Iż-żewġ Viċi Presidenti** – eletti minn fost il-membri taż-żewġ gruppi li għalihom ma jkunx jappartjeni l-president – huma responsabbli għall-komunikazzjoni u l-baġit rispettivament.
* Il-KESE huwa magħmul minn 350 membru mit-28 Stat Membru. Il-membri jiġu nominati mill-gvernijiet nazzjonali u jinħatru mill-Kunsill tal-Unjoni Ewropea għal perjodu ta’ ħames snin. Huma mbagħad jaħdmu b'mod **indipendenti** fl-interessi taċ-ċittadini kollha tal-UE. Dawn il-membri mhumiex politiċi iżda impjegaturi, trejdjunjonisti u rappreżentanti ta' attivitajiet differenti, bħall-biedja, l-organizzazzjonijiet tal-konsumaturi u dawk ambjentali, l-ekonomija soċjali, l-SMEs, il-professjonijiet liberi u l-assoċjazzjonijiet li jirrappreżentaw persuni b'diżabbiltà, is-settur tal-volontarjat, l-ugwaljanza bejn l-irġiel u n-nisa, iż-żgħażagħ, il-qasam akkademiku u oħrajn.

**Għal aktar informazzjoni, ikkuntattja lil:**

Laura Lui, Unità tal-Istampa tal-KESE

Indirizz elettroniku: press@eesc.europa.eu

Tel: + 32 2 546 9189

**@EESC\_PRESS**

[FILMAT: Kif il-KESE għamel differenza](http://www.eesc.europa.eu/?i=portal.en.videos.41081)

*Il-Kumitat Ekonomiku u Soċjali Ewropew jirrappreżenta lid-diversi gruppi ekonomiċi u soċjali tas-soċjetà ċivili organizzata. Huwa korp konsultattiv istituzzjonali mwaqqaf mit-Trattat ta’ Ruma tal-1957. Ir-rwol konsultattiv tiegħu jippermetti lill-membri tiegħu, u għalhekk lill-organizzazzjonijiet li jirrappreżentaw, li jipparteċipaw fil-proċess tat-teħid ta’ deċiżjonijiet tal-UE. Il-Kumitat għandu 350 membru minn madwar l-Ewropa kollha, li jinħatru mill-Kunsill tal-Unjoni Ewropea.*